Séríslenskar reglur er gilda munu um starfsemi verðbréfamiðstöðva hér á landi eru til þess fallnar að skapa aðgangshindranir . Nú liggur fyrir Alþingi frumvarp til laga sem ætlað er að innleiða reglugerð frá Evrópusambandinu um bætt verðbréfauppgjör og um verðbréfamiðstöðvar , sk . CSDR reglugerð . Verðbréfamiðstöðvar sjá um rafræna útgáfu verðbréfa og hafa umsjón með miðlægri vörslu þeirra . Í því felst meðal annars að hafa eftirlit með heilindum útgáfunnar , þar sem tryggja þarf örugga og rétta réttindaskráningu eigenda . Verðbréfamiðstöðvar gegna þar með mikilvægu hlutverki við að viðhalda tiltrú fjárfesta . Nasdaq verðbréfamiðstöð fagnar því að ofangreind reglugerð verði innleidd í íslenskan rétt en ljóst er að hún mun hafa í för með sér mikla réttarbót fyrir íslenskan fjármálamarkað . CSDR , sem tók gildi í Evrópusambandinu 17. september 2014 , er fyrsta samræmda löggjöfin innan EES sem tekur til reksturs verðbréfamiðstöðva og verðbréfauppgjörs en reglugerðinni er ætlað að auka skilvirkni og öryggi í uppgjöri verðbréfaviðskipta innan Evrópu . Starfsumgjörð verðbréfamiðstöðva er gjörbreytt í kjölfar CSDR en öllum verðbréfamiðstöðvum innan EES er skylt að sækja um nýtt starfsleyfi á grundvelli löggjafarinnar . Þá eru gerðar viðamiklar kröfur um tæknilega framkvæmd verðbréfauppgjörs sem uppfyllir alþjóðlega staðla . CSDR er einnig ætlað að skapa samræmda umgjörð fyrir samkeppni milli verðbréfamiðstöðva innan EES á jafnræðisgrunni . Með þetta í huga hefur CSDR reglugerðin verið sett með hámarkssamræmingu reglna um verðbréfauppgjör og verðbréfamiðstöðvar innan EES fyrir augum . CSDR inniheldur m.a. ítarleg ákvæði um leyfisveitingar og eftirlit með verðbréfamiðstöðvum . Þá eru gerðar umfangsmiklar rekstrar - og skipulagskröfur til verðbréfamiðstöðva en þessar reglur eru mun ítarlegri og ganga lengra en núgildandi lög um verðbréfamiðstöðvar . Nasdaq leggur mikla áherslu á að þess verði gætt að inn í frumvarpsdrögin rati engar séríslenskar reglur sem eru til þess fallnar að fara gegn markmiði CSDR um hámarkssamræmingu og aukna samkeppni verðbréfamiðstöðva á jafnræðisgrundvelli innan EES . Séríslenskar reglur er gilda munu um starfsemi verðbréfamiðstöðva hér á landi eru til þess fallnar að skapa aðgangshindranir og fæla erlendar verðbréfamiðstöðvar frá því að hefja hér starfsemi eða bjóða þjónustu yfir landamæri . CSDR reglugerðin á að ná fram hámarkssamræmingu innan Evrópu og því er lítið svigrúm fyrir séríslenskar lausnir . Ljóst er að innleiðing CSDR mun hafa mikil áhrif á starfsemi verðbréfamiðstöðva , en Nasdaq verðbréfamiðstöð þarf að taka upp nýtt verðbréfauppgjörskerfi og gera yfirhalningu á stjórnarháttaog rekstrarumgjörð til samræmis við löggjöfina . Því fylgja einnig miklar breytingar á verkferlum og tæknilegri umgjörð hjá fjármálafyrirtækjum sem eru þátttakendur í uppgjöri verðbréfaviðskipta í kerfi Nasdaq verðbréfamiðstöðvar . Innviðabreytingin sem Nasdaq er að undirbúa mun þannig fela í sér mestu breytingu og innviðaskipti á íslenskum verðbréfamarkaði í nærri 20 ár og hafa í för með sér miklar framfarir í uppgjöri og umsýslu verðbréfa . Í þeirri vinnu hefur Nasdaq verðbréfamiðstöð nýtt sér alla þá þekkingu og reynslu sem er til staðar innan Nasdaq samsteypunnar , en verðbréfamiðstöð Nasdaq í Evrópu , NasdaqCSDSE , var fyrsta verðbréfamiðstöðin í Evrópu til að hljóta nýtt starfsleyfi á grundvelli CSDR . Á grundvelli CSDR er nú unnið að því að Nasdaq verðbréfamiðstöð verði sameinuð NasdaqCSDSE . Fyrirséð er að samruni félaganna muni veita verðbréfamiðstöðinni tækifæri til að útvíkka þjónustuframboð sitt og taka beinan þátt í uppbyggingu sameinaðrar verðbréfamiðstöðvar Nasdaq í Evrópu . Með verkefninu vill Nasdaq verðbréfamiðstöð einnig skapa hagfelldari aðstæður fyrir þátttöku erlendra fjárfesta á íslenskum verðbréfamarkaði , en staðbundið verklag í tengslum við uppgjör verðbréfaviðskipta hefur hingað til skapað ákveðnar hindranir sem hamlað hafa aðkomu erlendra fjárfesta að verðbréfaviðskiptum hér á landi . Nasdaq verðbréfamiðstöð hlakkar til að takast á við nýjar áskoranir sem fylgja CSDR og vinna náið með viðskiptavinum sínum og öðrum hagsmunaaðilum að því að grípa þau miklu tækifæri sem fylgja aukinni alþjóðavæðingu íslensks verðbréfamarkaðar . Höfundur , Árnína Steinunn Kristjánsdóttir , er yfirlögfræðingur hjá Nasdaq á Íslandi .